駕去溫泉後贈楊山人
作者：李白
朝代：唐

paragraphs: 少年落魄楚漢間，風塵蕭瑟多苦顏。
自言管葛竟誰許，長吁莫錯還閉關。
一朝君王垂拂拭，剖心輸丹雪胸臆。
忽蒙白日回景光，直上青雲生羽翼。
幸陪鸞輦出鴻都，身騎飛龍天馬駒。
王公大人借顏色，金璋紫綬來相趨。
當時結交何紛紛，片言道合惟有君。
待吾盡節報明主，然後相攜臥白雲。